આઝાદી પછી ભાષાવાર પ્રાંતરચનાનો મુદ્દો બરાબર ચાલતો હતો ત્યારે ગુજરાતમાં પણ અંગ્રેજી કયા ધોરણથી ભણાવવું તે મુદ્દે સહમતી થતી નહોતી. બે વ્યક્તિઓ આ મુદ્દે ચર્ચામાં હતી. એકનું નામ ઠાકોરભાઈ દેસાઈ હતું. તેઓ ગુજરાત કોંગ્રેસના પ્રમુખ તરીકે વગદાર હતા. બીજા ઠાકોરભાઈ ઠાકોર હતા, જે આચાર્ય તરીકે ભાષાના માધ્યમને વધારે સારી રીતે સમજતા હતા. બીજા ઠાકોરભાઈ પાંચમા ધોરણથી અંગ્રેજી શીખવવાના આગ્રહી હતા. તેથી તેઓ ઠાકોરભાઈ પાચમા અને કોંગ્રેસ પ્રમુખ આઠમા ધોરણથી અંગ્રેજી ભણાવવા માગતા હતા તેથી તેમને ઠાકોરભાઈ આઠમા તરીકે ઓળખવામાં આવતા હતા. તેમના સાથી મગનભાઈ દેસાઈ ગુજરાત યુનિવર્સિટીના વીસી બન્યા હતા. તેમણે વળી કોલેજમાં પણ ગુજરાતી માધ્યમ જ હોવું જોઈએ તેમ ઠસાવ્યું. તેથી દેશભરમાં કોલેજમાં અંગ્રેજી શિક્ષણ રહ્યું ખરું, પણ ગુજરાતમાં કોલેજોમાં પણ ગુજરાતી માધ્યમ આવ્યું અને ગુજરાતી યુવાનો પાછળ પડવા લાગ્યા. તેથી તેને મગન માધ્યમ કહીને રોષ ઠાલવવામાં આવતો હતો.